《莺啼序 谱梦窗残寒政欺病酒有赠，有序》
清代·姚华

依稀去年梦境，祇沉烟坠缕。乍春醒才解，成愁几分，初散还聚。

春红内千胸万臆，前尘点点伤心赋。向东风吹皱眉头，更添幽素。

寥落千秋，旧椠蠹尽，问苍生几顾。惜孤负珠玉文章，总知无甚凭据。

忍重看残笺泪血，化腥碧斑斓悽楚。暝窗寒，回首斜阳，此情难诉。

绳驹磨蚁，转轴星周，也忙似迅羽。恰过眼落花天气，又早昏晓，惯作阴晴，许多风雨。

风人善引，诗心能怨，啼鹃声里江山迥。遍天涯共读惊人句。

龙蛇感泣苍茫，唤出湘魂，问天怎地无语。

零芬剩劫，髣髴前朝，料翠条记否。正柳起清明将近，旧社难圆，草蔓苔荒，雨今云古。

浮生似此，惟须长醉。风萍波梗非易会，感沧桑陈迹樱桃树。

欷歔旧馆芳菲，怕觅欢痕，系人肺腑。